18 กุมภาพันธ์ 2559

ฉบับที่ 23/2559

**การประชุมเผยแพร่ “ผลการศึกษาการวัดระยะเวลาที่ใช้ในการตรวจปล่อยสินค้า ปี 2559
ตามแนวทางขององค์การศุลกากรโลก”**

**วันนี้ (วันพฤหัสบดีที่ 18 กุมภาพันธ์ 2559) เวลา 13.30 น. นายกุลิศ สมบัติศิริ
อธิบดีกรมศุลกากร เป็นประธานในพิธีเปิดการประชุมเผยแพร่ “ผลการศึกษาการวัดระยะเวลาที่ใช้ในการตรวจปล่อยสินค้า ปี 2559 ตามแนวทางขององค์การศุลกากรโลก (The Exit Conference on Time Release study: TRS) โดยได้รับเกียรติจาก ผู้แทนสำนักงานคณะกรรมการพัฒนาระบบราชการ ธนาคารโลก องค์กรระหว่างประเทศ หน่วยงานภาครัฐและภาคเอกชน สภาหอการค้า และสมาคมต่างๆ เข้าร่วมประชุมและรับทราบผลการศึกษา ณ ห้องประชุมภาสกรวงศ์ อาคาร 1 กรมศุลกากร คลองเตย**

**อธิบดีกรมศุลกากร กล่าวว่า** เพื่อเป็นการเตรียมความพร้อมรองรับทีมธนาคารโลกที่จะเข้ามาจัดอันดับความยากง่ายในการประกอบธุรกิจของประเทศไทย (Ease of Doing Business) ประจำปี 2016-2017 ในช่วงเดือนมีนาคม 2559 ที่จะถึงนี้ กรมศุลกากรในฐานะที่เป็นหน่วยงานหลักหน่วยงานหนึ่งที่มีภารกิจสำคัญในด้านการอำนวยความสะดวกทางการค้า ได้ดำเนินการศึกษาระยะเวลาที่ใช้ในการผ่านพิธีการศุลกากร โดยวัดระยะเวลาที่ใช้ในการตรวจปล่อยสินค้า (Time Release Study : TRS) ตามมาตรฐานและแนวทางที่องค์การศุลกากรโลก (World Customs Organization : WCO) กำหนด ซึ่งจะวัดระยะเวลาที่ใช้ในกระบวนการทำงานทั้งหมด ตั้งแต่เวลาเริ่มต้นที่สินค้าเข้ามาถึงท่าที่นำเข้า จนกระทั่งสินค้าได้รับการตรวจปล่อยและนำออกจากท่าที่นำเข้า ระยะเวลาทั้งหมดจะเกี่ยวข้องกับภาคส่วนต่างๆ เช่น ผู้นำของเข้า ผู้ขนส่งสินค้า และผู้ประกอบการท่าเรือเอกชน เป็นต้น เพื่อให้สอดคล้องกับเงื่อนไขของธนาคารโลก (World Bank) สำหรับการศึกษาระยะเวลาการตรวจปล่อยสินค้า ปี 2559 นี้ กรมศุลกากรได้ทำการเก็บข้อมูลจากแบบสอบถาม ณ สำนักงานศุลกากรท่าเรือแหลมฉบัง ระหว่างวันที่ 11-17 มกราคม 2559 ณ ท่าเรือ C1 และ C2 ซึ่งเป็นท่าเรือที่มีปริมาณการนำเข้าสินค้าอยู่ในอันดับต้นๆ ของท่าเรือแหลมฉบังเป็นกลุ่มตัวอย่างที่ใช้ในการจัดเก็บข้อมูล ผลการศึกษาปรากฏว่า ระยะเวลาเฉลี่ยที่ใช้ในกระบวนการ ตรวจปล่อยสินค้าทางเรือ เป็นเวลา 3 วัน 4 ชั่วโมง 34 นาที 25 วินาที ลดลงจากการสำรวจในปี 2559 ถึง 1 วัน 10 ชั่วโมง 51 นาที 21 วินาที ซึ่งแม้ระยะเวลาที่ดำเนินการจะลดลง แต่ผลที่ได้รับนี้ยังไม่เป็นที่น่าพอใจ

**ดังนั้น เพื่อเป็นการเตรียมความพร้อมในการให้อันดับเรื่องการตรวจปล่อยสินค้าดียิ่งขึ้น สำหรับการสำรวจ (Ease of Doing Business) ของธนาคารโลกที่จะมีขึ้นในช่วงเดือนมีนาคม 2559 ที่จะถึงนี้ กรมศุลกากรจะเร่งพัฒนาปรับปรุงกระบวนการทำงาน เพื่อลดระยะเวลาในการตรวจปล่อยสินค้าให้ดียิ่งขึ้นกว่าผลสำรวจ TRS โดยจะเริ่มโครงการตรวจสอบสินค้าล่วงหน้า (Pre-Arrival Processing) ซึ่งการประชุมกับผู้ประกอบการจะหารือถึงความเป็นไปได้ในการดำเนินโครงการนี้เป็นโครงการนำร่องอันจะช่วยอำนวยความสะดวกแก่ผู้ประกอบการที่สุจริต ให้ได้รับความสะดวกรวดเร็วจากการบริการของกรมศุลกากรอย่างมีประสิทธิภาพในอนาคตอันใกล้**

 ---------------------------------------------------